Victor Ponta a ajuns în biroul preşedintelui Camerei Deputaţilor la ora 17:16. După doar 10 minute, din acelaşi birou a ieşit deputatul neafiliat, fost PSD, Sebastian Ghiţă.

Întrebat după doar o oră de jurnalişti dacă s-a întâlnit cu fostul său coleg Sebastian Ghiţă, premierul Victor Ponta a declarat că nu l-a văzut. Însă, Valeriu Zgonea spune că el e cel care a discutat cu Sebastian Ghiţă.

Reporter: Ce aţi discutat cu domnul Ghiţă? Înţeleg că aţi avut o discuţie aici, la domnul Zgonea în birou.

Victor Ponta: Hai cu mine, vino incoace! Păi, dacă spui cu domnul Ghiță, hai să filmezi acolo.

Reporter: A fost mai devreme.

Victor Ponta: Habar nu am, eu nu am fost.

Valeriu Zgonea: A discutat cu mine si cu liderul grupului parlamentar!

Sebastian Ghiţă a părăsit PSD la începutul acestui an, după ce a făcut mai multe declaraţii la adresa fostului preşedinte PSD, Ion Iliescu.

Cunoscut ca un apropiat a lui Victor Ponta, Sebastian Ghiţă se află acum sub control judiciar în dosarul în care este anchetat şi cumnatul premierului.